
MBI MOSRINOVIMIN E LICENCËS SË SUBJEKTIT TELEVIZIV PRIVAT VENDOR 
“TV KRISTAL”

Këshilli Kombëtar i Radios dhe Televizionit, i përbërë nga:
Endirë	Bushati		kryetare
Sami	Nezaj		zëvendëskryetar
Suela	Musta		anëtare
Gent	Ibrahimi	anëtar
Zylyftar Bregu		anëtar 
pasi mori në shqyrtim çështjen me:
OBJEKT: Mbi mosrinovimin e licencёs sё subjektit televiziv privat vendor “TV Kristal”.
BAZA LIGJORE: Neni 7 pika 21, neni 33 pika 1 të ligjit nr. 8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar, 

VËREN SE:

Personi fizik Thanas Kote, është licencuar nga KKRT-ja, me vendimin nr. 57, datë 17.8.2001, si operator televiziv privat vendor në fushën e transmetimeve tokësore analogjike për televizionin privat vendor “TV Kristal”. Me vendimin nr. 510, datë 29.9.2006, KKRT-ja ka rinovuar licencën për këtë subjekt. Licenca e subjektit ka përfunduar në datën 29.8.2011.
Në përputhje me ligjin nr. 8410, datë 30.9.1998 “Për radion dhe televizionin publik e privat në Republikën e Shqipërisë”, i ndryshuar, rregullores “Mbi licencimin dhe rilicencimin e operatorëve radio e televizive”, miratuar me vendimin nr. 1, datë 29.1.2010 të KKRT-së dhe urdhrit nr. 43, datë 20.2.2013, i ndryshuar, të Kryetarit të KKRT-së, në datën 23.2.2013, Komisioni i Shqyrtimit të Dokumentacionit u mblodh për të shqyrtuar ndër të tjera, edhe aplikimin për rinovimin e licencës për subjektin televiziv privat vendor “TV Kristal”.
Bazuar në pikën 21 të “Dispozitave të përbashkëta”, të rregullores “Mbi licencimin dhe rilicencimin e operatorëve radio e televizivë”, miratuar me vendimin nr. 1, datë 29.1.2010 të KKRT-së subjektit televiziv privat vendor “TV Kristal”, i është dërguar shkresa nr. 343 prot., datë 1.3.2012 për plotësimin e mangësive në dokumentacionin për rinovimin e licencës. Konkretisht mangësitë konsistonin në: 
- ekstrakti i QKR-së ishte tej afatit 1-mujor të përcaktuar në pikën 13 të rregullores “Mbi licencimin dhe rilicencimin e operatorëve radio e televizivë”, miratuar me vendimin nr. 1, datë 29.1.2010 të KKRT-së, sipas së cilës: “Dokumentacioni që përmban zarfi dhe që merret në institucionet shtetërore, duhet të jetë marrë jo më vonë se një muaj”, si dhe nuk ishte paraqitur deklarata për vërtetësinë e të dhënave të paraqitura;
- nuk ishin depozituar bilancet kontabël për 5 vitet e licencimit;
- nuk ishte paraqitur i plotë Bordi Drejtues dhe CV-të e firmosura, deklaratat e tyre që janë dakord të jenë në Bord Drejtues; nuk ishin depozituar kontratat e punës, si dhe pagesa e sigurimeve shoqërore për gjithë periudhën e mëparshme të licencimit;
- nuk ishte paraqitur planimetria e pikës transmetuese dhe e godinës qendrore; nuk ishte paraqitur bllokskema e funksionimit të studios së montazhit dhe të funksionimit të lidhjeve pikë më pikë, si dhe nuk identifikohej autori i projektit teknik.
Subjekti televiziv privat vendor “TV Kristal” nuk ka kthyer përgjigje ndaj shkresës së sipërcituar, duke mos realizuar plotësimin e mangësive të konstatuara në dokumentacionin për rinovimin e licencës.
Neni 33 pika 1 të ligjit nr. 8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar, parashikon se: 
“Licenca bëhet e pavlefshme kur:
1. mbaron afati i vlefshmёrisё dhe ajo nuk ёshtё rinovuar;”. 
Në mbështetje të dispozitës së sipërcituar, rezulton se subjektit televiziv privat vendor “TV Kristal” i ka përfunduar afati i vlefshmërisë së licencës dhe ky subjekt nuk është rilicencuar, me gjithë mundësinë e dhënë për plotësimin e mangësive në aplikimin për rinovimin e licencës.

PËR KËTO ARSYE,

Këshilli Kombëtar i Radios dhe Televizionit, në mbështetje të nenit 7 pika 21, nenit 33 pika 1 të ligjit nr. 8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar,

VENDOSI:

1. Të mosrinovojë licencën për subjektin televiziv privat vendor “TV Kristal”.
2. Të bëjë të pavlefshme licencën nr. 052/TVL të subjektit televiziv privat vendor “TV Kristal”.
3. Subjekti sipas pikës 1 të ndërpresë menjëherë transmetimin.
4. Ngarkohet administrata e KKRT-së për zbatimin e këtij vendimi.
5. Kundёr kёtij vendimi mund tё bёhet ankim nё gjykatё brenda 30 ditёsh nga marrja dijeni, nё pёrputhje me Kodin e Procedurёs Civile, kreu “Gjykimi i mosmarrёveshjeve administrative”.
Ky vendim hyn në fuqi pas botimit në Fletoren Zyrtare.

KRYETARE
Endirë Bushati
